Daniele Baselli

Daniele Baselli (; lahir 12 Mac 1992) merupakan pemain bola sepak profesional Itali yang beraksi di posisi pemain tengah untuk Torino dan pasukan kebangsaan Itali.

Kerjaya kelab

Kerjaya awal
Baselli telah dilahirkan di Brescia dan menyertai pasukan akademi Atalanta pada tahun 2000 semasa beliau berusia lapan tahun. Ketika musim 2010–11, beliau telah ditawarkan untuk menyertai pasukan Primavera apabila beliau tampil bersama pasukan itu dalam 22 perlawanan liga dan menjaringkan lima gol. Beliau juga memanaskan bangku simpanan pasukan senior Atalanta pada aksi Serie B dan Coppa Italia.

Cittadella
Pada 13 Julai 2011, beliau telah dijual ke kelab Serie B, Cittadella sebagai rundingan pemilikan bersama dengan nilai perpindahan berjumlah 500 euro. Beliau melakukan penampilan sulungnya untuk Cittadella pada aksi Coppa Italia menentang Fiorentina yang berakhir dengan kekalahan 1-2. Beliau melakukan penampilan sulungnya dalam saingan liga pada 27 Ogos ketika pasukannya meraih kemenangan 2-1 ke atas AlbinoLeffe. Beliau menamatkan musim 2011–12 dan membuat 13 penampilan liga dan sepuluh daripadanya sebagai barisan kesebelasan utama pasukan.

Selepas rundingan antara kedua-dua kelab itu diperbaharui, beliau terus kekal bersama Cittadella untuk menghadapi musim berikutnya. Beliau seterusnya beraksi dalam dua perlawanan Coppa Italia dan 37 perlawanan liga. Di samping itu, beliau juga menjaringkan gol pertama dalam kariernya pada 18 Mei 2013 dengan menjaringkan gol kemenangan semasa menundukkan Ascoli.

Kembali ke Atalanta
Pada 20 Jun 2013, beliau kembali ke Atalanta selepas kelab itu membayar sebahagian daripada nilai pemain itu yang bernilai 803,500 euro manakala Cittadella pula dilaporkan telah menawarkan bayaran lebih kurang 50,000 euro terhadap pemain itu. Beliau seterusnya menandatangani kontrak selama empat tahun bersama Atalanta dan melakukan penampilan sulungnya pada 18 Ogos dengan beraksi selama 17 minit terakhir permainan serta membantu jaringan Giuseppe De Luca untuk menyumbat gol terakhir pasukannya bagi mengalahkan Bari 3-0.

Pada 1 September, Baselli melakukan penampilan sulungnya di Serie A dengan menjadi pemain gantian pada separuh masa kedua ketika menewaskan Torino 2-0. Beliau beraksi sebagai barisan kesebelasan utama pasukan dalam saingan Serie A buat pertama kali pada 13 hari kemudian ketika pasukannya akur akan kekalahan 0-2 kepada Napoli. Beliau menjaringkan gol sulungnya di Serie A pada 10 Mei 2015 sekali gus membantu pasukannya melakar kemenangan 1-0 ke atas Milan.

Torino
Pada 10 Julai 2015, beliau telah dijual ke Torino dan hari yang sama Davide Zappacosta dibawa ke kelab dengan jumlah perpindahan mereka sebanyak 10.3 juta euro. Baselli melakukan penampilan sulungnya pada 17 Ogos pada pusingan ketiga Coppa Italia menentang Pescara dan beliau juga menjaringkan gol pertama Torino pada perlawanan itu sebelum ia berakhir dengan kemenangan 4–1. Pada 23 Ogos, beliau menjaringkan gol sulungnya di Serie A bersama Torino pada aksi kemenangan 2-1 mengalahkan Frosinone. Beliau menamatkan musim 2014–15 dengan melakukan 35 penampilan dan menghasilkan empat gol.

Pada 20 Ogos 2016, beliau menjaringkan gol pertamanya ketika musim 2016–17 semasa pasukannya kecundang kepada Milan di San Siro. Beliau mengakhiri kempen pada musim itu dengan melakukan 37 kemunculan dan menjaringkan enam gol. Pada 12 Julai 2017, beliau memperbaharui kontraknya bersama Torino sehingga tahun 2022.

Kerjaya antarabangsa 
Pada tahun 2009, beliau telah mewakili pasukan bawah-18 Itali dalam dua perlawanan persahabatan. Pada 24 September 2009, beliau melakukan penampilan sulungnya untuk pasukan bawah-19 ketika menentang Turki.

Pada 13 November 2012, beliau melakukan penampilan sulungnya untuk pasukan bawah-21 dalam perlawanan persahabatan menentang Sepanyol. Beliau seterusnya dipanggil oleh Devis Mangia untuk menghadapi perlawanan persahabatan berikutnya pda 6 Februari menentang Jerman tetapi beliau tidak beraksi. Pada 14 Ogos 2013, beliau beraksi sebagai barisan kesebelasan utama pasukan pada perlawanan persahabatan menewaskan Slovakia 4-1. Pada 5 September 2013, beliau beraksi sebagai barisan kesebelasan utama ketika di bawah kendalian Luigi Di Biagio pada aksi kelayakan Kejohanan Eropah 2015 menentang Belgium.

Dari 10 hingga 12 Mac 2014, beliau telah dipanggil untuk menyertai skuad senior oleh jurulatih Cesare Prandelli sebagai usaha untuk menilai pemain-pemain muda bagi menghadapi kejohanan Piala Dunia 2014 manakala pertemuan seterusnya disahkan pada 14 dan 15 April. Beliau turut mengambil bahagian dalam Kejohanan Eropah Bawah-21 2015 yang berlangsung di Republik Czech.

Baselli melakukan penampilan sulungnya bersama skuad senior ketika pasukannya membelasah San Marino 8-0 dalam aksi persahabatan tidak rasmi pada 31 Mei 2017 dengan mewakili pasukan Itali B. Beliau beraksi sehingga minit ke-45 permainan sebelum beliau digantikan oleh Lorenzo Pellegrini.

Pada 19 Mei 2018, Baselli telah dipanggil untuk menyertai skuad senior oleh jurulatih Roberto Mancini untuk menghadapi perlawanan persahabatan menentang Arab Saudi, Perancis dan Belanda. Beliau melakukan penampilan sulungnya untuk skuad senior Itali pada 4 Jun ketika pasukannya mengikat Belanda dengan keputusan seri 1-1 di Turin. Beliau beraksi sebagai pemain gantian pada separuh masa kedua permainan menggantikan Jorginho.

Statistik kerjaya

Kelab
.

Antarabangsa
.

Pencapaian 
Atalanta
 Torneo Città di Arco (2): 2008, 2009
 Campionato Berretti: 2008–09

Catatan

Pautan luar 
 
 

Kelahiran 1992
Orang hidup
Pemain bola sepak Itali
Pemain Atalanta B.C.
Pemain A.S. Cittadella
Pemain Torino F.C.